Esa Tikkanen

| Esa Tikkanen |
| --- | --- |

Henkilötiedot
Syntynyt: 25. tammikuuta 1965 (ikä 60) Helsinki, Suomi
Kansalaisuus:   Suomi
Jääkiekkoilija
Lempinimi:  The Grate One,Tiki
Pelipaikka:  laitahyökkääjä
Maila:  vasen
Pituus:  185 cm
Paino:  95 kg
Pelinumero:  10
Pelaajaura
Pääsarjaura:  1983–2005
Seurat:  Edmonton Oilers   New York Rangers   St. Louis Blues   Vancouver Canucks   New Jersey Devils   Florida Panthers   Washington Capitals   HIFK   Jokerit   Moskitos Essen   Anyang Halla
NHL-varaus:  80. varaus, 1983 Edmonton Oilers
  [ Muokkaa Wikidatassa ]   
| Mitalit> Maa:  Suomi.Miesten jääkiekko. Olympialaiset  | Mitalit> Maa:  Suomi.Miesten jääkiekko. Olympialaiset  | Mitalit> Maa:  Suomi.Miesten jääkiekko. Olympialaiset  | Maa:  Suomi> Miesten jääkiekko. |
| --- | --- | --- | --- |
|  Pronssia | Nagano 1998 | jääkiekko |  |
| MM-kilpailut  | MM-kilpailut  | MM-kilpailut  |  |
|  Pronssia | Venäjä 2000 | jääkiekko |  |
| Nuorten MM-kilpailut  | Nuorten MM-kilpailut  | Nuorten MM-kilpailut  |  |
|  Hopeaa | Ruotsi 1984 | jääkiekko |  |
| Stanley Cup  |
| --- | --- | --- |
|  | Edmonton Oilers | 1985  |
|  | Edmonton Oilers | 1987  |
|  | Edmonton Oilers | 1988  |
|  | Edmonton Oilers | 1990  |
|  | New York Rangers | 1994  |
Esa Kalervo Tikkanen (s. 25. tammikuuta 1965 Helsinki) on suomalainen uransa lopettanut jääkiekkoilija, viisinkertainen Stanley Cup -voittaja sekä olympia- ja MM-mitalisti.
Hän edusti Jääkiekon SM-liigassa kahta helsinkiläisseuraa, IFK:ta ja Jokereita, Pohjois-Amerikan NHL-liigassa Edmonton Oilersia, St. Louis Bluesia, New Jersey Devilsiä, Vancouver Canucksia, New York Rangersia, Florida Panthersia ja Washington Capitalsia. Saksan ylimmällä sarjatasolla DEL-liigassa Tikkanen edusti Moskitos Esseniä, ja ammattilaisuransa viimeisellä kaudella hän toimi AL-liigan Anyang Halla Winian joukkueessa pelaaja-valmentajana. Ennen pestiä Koreaan Tikkanen oli ollut kolme kautta pelaamatta.
Edmonton Oilers varasi Tikkasen NHL:ään vuoden 1983 varaustilaisuudessa numerolla 80 ja Tikkanen pelasi ensimmäiset NHL-ottelunsa kauden 1984–1985 pudotuspeleissä. Edmontonissa pelatessaan Tikkanen muodosti yhdessä Jari Kurrin ja kaikkien aikojen parhaana jääkiekkoilijana pidetyn Wayne Gretzkyn kanssa joukkueensa tehokkaimman hyökkäyskolmikon ja voitti Oilersia edustaessaan Stanley Cup -mestaruuden neljästi. Tikkanen–Gretzky–Kurri-ketjua on kutsuttu nimellä "Finnish Sandwich". Tikkanen kaupattiin vuoden 1993 alussa New York Rangersiin, jossa hän voitti uransa viidennen Stanley Cupin. Tikkanen on toistaiseksi ainoa suomalainen jääkiekkoilija, joka on voittanut Stanley Cupin kahdessa eri seurassa. Rangersista hänen matkansa jatkui edelleen St. Louis Bluesiin, New Jersey Devilsiin ja Vancouver Canucksiin ja sieltä jälleen takaisin Rangersiin. Vuonna 1997 hän teki sopimuksen Florida Panthersin kanssa, mutta Panthers kauppasi hänet kesken kauden Washington Capitalsiin. Uransa viimeisen NHL-kauden Tikkanen pelasi jälleen Rangersissa.
Tikkanen viimeisteli mittavalla NHL-urallaan 877 runkosarjaottelussa 244 maalia ja kaikkiaan 630 tehopistettä. Hänen vahvuuksiaan olivat itsevarma, fyysinen ja aktiivinen pelitapa ja yllättävän voimakas laukaus. Tikkanen muistetaan hyvin värikkäänä pelaajana ja erityisesti hänen Tiki talk -lempinimen saanut, suomea, ruotsia ja englantia yhdistellyt puhetapansa, jolla hän pyrki häiritsemään vastustajiensa peliä, on jäänyt elämään.